23.6.2023
6.
RO
Jurnalul Oficial al Uniunii Europene
L 159 I/9
La articolul 3b alineatul (2), se adaugă următoarea literă: „(c) cesiunea, licențierea sau transferul sub orice formă, în mod direct sau indirect, către orice persoană fizică sau juridică, entitate sau organism din Rusia ori în scopul utilizării în Rusia, al drepturilor de proprietate intelectuală sau al secretelor comerciale, precum și acordarea de drepturi de acces sau de reutilizare a oricăror materiale sau informații protejate prin intermediul drepturilor de proprietate intelectuală sau care constituie secrete comerciale, în legătură cu produsele și tehnologiile menționate la alineatul (1) și cu furnizarea, fabricarea, întreținerea și utilizarea produselor și tehnologiilor respective.”
7.
Articolul 3c se modifică după cum urmează: (a) se introduce următorul alineat: „(1a) Se interzice tranzitul pe teritoriul Rusiei al produselor și tehnologiilor adecvate pentru a fi utilizate în aviație sau în industria spațială, astfel cum figurează pe lista din anexa XI, precum și al combustibililor pentru avioane cu reacție și al aditivilor pentru combustibili enumerați în anexa XX, exportați din Uniune.”; (b) la alineatul (4), se adaugă următoarea literă: „(c) cesiunea, licențierea sau transferul sub orice formă, în mod direct sau indirect, către orice persoană fizică sau juridică, entitate sau organism din Rusia ori în scopul utilizării în Rusia, al drepturilor de proprietate intelectuală sau al secretelor comerciale, precum și acordarea de drepturi de acces sau de reutilizare a oricăror materiale sau informații protejate prin intermediul drepturilor de proprietate intelectuală sau care constituie secrete comerciale, în legătură cu produsele și tehnologiile menționate la alineatul (1) și cu furnizarea, fabricarea, întreținerea și utilizarea produselor și tehnologiilor respective.”; (c) se introduc următoarele alineate: „(6d) Prin derogare de la alineatul (1a), autoritățile competente pot autoriza tranzitul pe teritoriul Rusiei al produselor și tehnologiilor adecvate pentru a fi utilizate în aviație sau în industria spațială, astfel cum figurează pe lista din anexa XI, precum și al combustibililor pentru avioane cu reacție și al aditivilor pentru combustibili enumerați în anexa XX, după ce au stabilit că aceste produse sau tehnologii sunt destinate scopurilor prevăzute la alineatele (6a), (6b) și (6c) de la prezentul articol.
(6e) Prin derogare de la alineatul (1), autoritățile competente pot autoriza vânzarea, furnizarea, transferul sau exportul produselor enumerate în anexa XI partea B în cazul în care produsele sunt destinate uzului exclusiv al statului membru care acordă autorizația și se află sub controlul deplin al acestuia și vizează îndeplinirea obligațiilor sale de întreținere în zonele care fac obiectul unui contract de închiriere pe termen lung încheiat între statul membru respectiv și Federația Rusă.”
8.
La articolul 3d, alineatul (5) se înlocuiește cu următorul text: „(5) Operatorii de aeronave care efectuează zboruri neregulate între Rusia și Uniune, operate direct sau prin intermediul unei țări terțe, notifică autorităților competente din statul membru de plecare sau de destinație, toate informațiile relevante referitoare la zbor, prealabil operării acestuia și cu cel puțin 48 de ore înainte.”
9.
La articolul 3ea alineatul (5), litera (e) se elimină.
10.
Se introduc următoarele articole: „Articolul 3eb (1) Se interzice începând cu 24 iulie 2023 acordarea accesului în porturile și ecluzele de pe teritoriul Uniunii tuturor navelor care efectuează transferuri de la o navă la alta, în orice moment al călătoriei către porturile sau ecluzele unui stat membru, dacă autoritatea competentă are motive întemeiate să suspecteze că nava încalcă interdicțiile prevăzute la articolul 3m alineatele (1) și (2) și la articolul 3n alineatele (1) și (4).
(2) O autoritate competentă nu acordă acces în cazul în care o navă nu notifică autorității competente cu cel puțin 48 de ore în prealabil un transfer de la o navă la alta care are loc în zona economică exclusivă a unui stat membru sau în limita de 12 mile marine de la linia de bază a coastei statului membru respectiv.
(3) Alineatele (1) și (2) nu se aplică în cazul unei nave care are nevoie de asistență și care caută un loc de refugiu în cazul unei escale de urgență într-un port din motive de siguranță maritimă sau în scopul salvării de vieți omenești pe mare.